Gandia acollirà l'eixida del repte solidari del Club de Rem Cia Gandia a benefici d'AECC
21 juny 2018

## Gandia acollirà l'eixida del repte solidari del Club de Rem Cia Gandia a benefici d'AECC21 juny 2018Última actualització: 14 juliol 2025

![](../gestion/img/_AO_9617-copia.jpg)  
  

La regidora delegada d'Esports, Lydia Morant; acompanyada per Nani Vela, presidenta del Club de Rem Cia Gandia; i Joan Estornell, en representació de l'empresa Betelgeux, patrocinadora de la iniciativa, han comparegut en roda de premsa per presentar el Desafiament Solidari Cia Gandia.  
  
El pròxim dia 1 de juliol una selecció dels integrants del club intentaran cobrir els 33 quilòmetres de distància entre Gandia i Dénia remant. Aquesta travessia té com a objectiu ajudar en la lluita contra el càncer de mama, a més de visibilitzar i recordar l'esforç que fan les malaltes per superar aquesta malaltia, els seus familiars acompanyant i els sanitaris que estan amb elles en el dia a dia i en la investigació.  
  
Sobre la iniciativa, **Lydia Morant**, ha destacat que "_una vegada més els clubs esportius de la ciutat i en aquest cas el Cía Gandia, s'impliquen en una causa solidària utilitzant l'esport. Des de l'Ajuntament pretenem donar visibilitat al repte i convidar a la ciutadania a què adquirisca els dorsals solidaris. Uns dorsals que tindran un preu simbòlic d'1 €. La recaptació anirà destinada a l'AECC de Gandia_".  
  
Per la seua banda, **Nani Vela** va explicar que el club està format per un 85% de dones. "_Som molt sensibles a aquesta problemàtica perquè algunes de les nostres sòcies l'han patit i altres per desgràcia no van aconseguir superar-la" "És un desafiament important, ja que remarem més del doble de la distància que realitzem en una regata de fons. L'esforç que anem a realitzar pretén demostrar el nostre suport a les persones que malauradament patixen càncer_".  
  
Vela ha explicat que una vegada adquirits els dorsals, aquests podran ser omplerts amb el nom d'una persona que patisca o haja patit la malaltia. Tots aquests dorsals estaran a l'embarcació acompanyant als remers i remeres durant el repte.  
  
**Joan Estornell** va agrair al Club Cia Gandia "_haver comptat amb nosaltres per col·laborar en aquesta original iniciativa. Una iniciativa que encaixa perfectament en la política de responsabilitat social i empresarial que té Betelgeux. Esperem que la gent col·labore i participi perquè tots podem arribar a estar afectats per aquesta malaltia_".  
  
Els dorsals solidaris podran ser adquirits a partir de demà a través de les xarxes socials del Club o a les farmàcies del Passeig i el carrer Major.

[Twittear](https://twitter.com/share)